নয়াকৃষি আন্দোলন যেই কৃষকের হারানো বীজ কৃষককে ফিরিয়ে দিতে কাজ করছে সেই কৃষকের অভিজ্ঞতা কি? দেশের নানা অঞ্চলের স্থানীয় ধানের জাত আবার ওখানকার জমিনে ফিরছে কি? কিভাবে? মেলায় সমবেত কৃষকদের সাথে কথা বলেছেন এই প্রতিবেদক। তাদের কথায় ধান চাষের আগের এবং বর্তমান আধুনিক ব্যবস্থার ভাল-মন্দ দিক তুলনামূলকভাবে উঠে আসে। টাঙ্গাইলের কিষাণী সুরাইয়া বেগম বলেন,  গভীর পানিতে আমরা ধান চাষ করতাম। পানিও বাড়ত সাথে ধান গাছও লম্বা হত। সেই ধান আর নাই এখন। কক্সবাজারের চকোরিয়া থেকে আসা কৃষক মনজুর আলম বলেন, আমরা বাপ-দাদার আমল থেকে লবণাক্ত পানি সইতে পারে এমন ধান চাষ করেছি। ধানের ফলনও অনেক ভাল দিত। কিন্তু হীরা ধান আসায় আমাদের ধান হারিয়ে গেছে। ধান বানতে গিয়ে মেয়েদের যেই আনন্দ এবং গান ছিল তাও হারিয়ে গেছে।